Vinkkejä lentomatkustamiseen



Pitkiä välimatkoja matkustaessa lentäminen on usein nopein ja kätevin vaihtoehto. Lentäminen on usein varsinkin halpalentoyhtiöitä käyttäessä edullistakin. Tässä joitakin vinkkejä lentomatkailuun:

Lentoyhtiön valitseminen
Lentoyhtiöiden palveluita ja mukavuustasoa voi vertailla etukäteen netissä.

Useita lentoasemia
Suurissa kaupungeissa saattaa olla useita lentoasemia. Katso etukäteen lentolipusta, mille lentoasemalle kone laskeutuu ja mistä se lähtee. Varaa riittävästi aikaa vaihtoon, jos joudut vaihtamaan lentokenttää lennon vaihdon yhteydessä. Halpalentoyhtiöt käyttävät usein pienempiä lentokenttiä, jotka voivat sijaita yli sata kilometriä itse kohteesta (esim. Frankfurt-Hahn).

Jos et ole varma siitä, mihin aikaan saavut lentokentälle, on parasta varata päivän viimeinen lento. Jos saavutkin aikaisemmin kentälle, voit vielä päästä aiemmalle lennolle, jos siihen on vapaita paikkoja.

Kansainväliset ja maan sisäiset lennot
Maan sisäiset lennot ovat usein kansainvälisiä lentoja edullisempia. Esimerkiksi Hongkongista Pekingiin matkustaessa voit säästää rahaa menemällä rajan yli Shenzeniin ja lentämällä sieltä Pekingiin.

Halpalentoyhtiöt
Halpalentoyhtiöitä käyttämällä voi säästää rahaa. Halpalentoyhtiöillä on kuitenkin joitakin rajoituksia:


 * varausta ei voi muuttaa tai se maksaa
 * matkatavaraa saa ottaa vähemmän
 * vähemmän mukavuuksia
 * ruoka ja juoma maksavat erikseen
 * ei erillisiä odotussaleja (loungeja)
 * ei jäsenyysohjelmaa (poikkeus: Air Berlin)

Varmista lisäksi, että mainostettu hinta sisältää kaikki lentokenttämaksut, polttoainemaksut jne.

Liput
Sähköisen lipun (e-ticket) etuna on, ettei se voi kadota: se on koko ajan lentoyhtiön tietojärjestelmässä. Voit myös muuttaa matkasuunnitelmaasi joutumatta hakemaan uusia lipputulosteita. Jos lentoyhtiöllä on lähtöselvityksen tekemiseen online- tai itsepalvelumahdollisuus, voit tulostaa tarkistuskorttisi (boardingpass) itse. Sähköinen lippu voi olla hankala, jos joudut vaihtamaan lentoyhtiötä. Jos lennät usealla eri lentoyhtiöllä matkasi aikana, kannattaa käyttää paperisia lippuja varmuuden vuoksi. Jotkut yhtiöt veloittavat lisää lipunkirjoituksesta.

Matkustaminen pelkillä käsimatkatavaroilla
Jos menet vaikkapa vain viikonlopun mittaiselle matkalle, kannattaa harkita matkustamista vain käsimatkatavaroiden kanssa. Tällöin ei tarvitse odottaa laukkua määränpäässä, eikä laukun katoamista tarvitse pelätä. Varmista ennen matkaa, että laukkusi on riittävän pieni ja kevyt. Muista, että nesteiden kuljettamisessa on rajoituksia: turvatarkastuksen läpi ei saa viedä esimerkiksi täytettyjä pulloja.

Internet-lähtöselvitys
Lentoasemalla tehtävän lähtöselvityksen lisäksi joidenkin lentoyhtiöiden asiakkaana voit tehdä lähtöselvityksen itse netissä. Palvelu aukeaa usein 24 tuntia ennen koneen lähtöä. Nettilähtöselvityksessä voit valita istumapaikkasi itse hyvissä ajoin, ilmoittaa miten paljon laukkuja sinulla on mukana jne. Palvelun laajuus vaihtelee lentoyhtiöittäin: joskus liput voi tulostaa itse, joskus taas ne pitää joka tapauksessa hakea lentoaseman tiskiltä.

Joskus koneeseen voi päästä nopeammin tekemällä lähtöselvityksen etukäteen, jos lähtöselvityksen aiemmin tehneille matkustajille on lentoasemalla oma jono.

Mm. American Airlinesilla, Air Canadalla ja KLM:llä on käytössä elektroninen kännykällä toimiva boarding pass.

Muita kaukolähtöselvitysmenetelmiä
Singapore Airlines-lentoyhtiöllä lähtöselvityksen voi tehdä puhelimitse, faksitse, tekstiviestitse tai Singaporen keskustassa sijaitsevassa toimistossa. Lufthansalla voi myös tehdä lähtöselvityksen tekstiviestillä. Hongkongin ja Kuala Lumpurin rautatieasemalla on lähtöselvityspalvelu, jossa voi myös jättää matkalaukut.

Hyvän istuimen valitseminen
Istuimen valitsemisesta:


 * Ikkunapaikoilta on parhaimmat näkymät, mutta niistä on hankalampi päästä liikkumaan. Käytäväpaikoilta pääse paremmin liikkumaan, mutta toisaalta käytävän liikenne voi häiritä. Keskipaikoilta puolestaan ei näe ikkunoista ulos, eikä edes vessassa pääse käymään pyytelemättä anteeksi vierustoverilta.


 * Lentokoneen takaosassa on meluisampaa kuin etuosassa. Siksi meluisat lapset sijoitetaan usein eturiville. Matkailija voi valita, mikä häiritsee vähemmän.


 * Turbulenssia huomaa vähiten lentokoneen keskiosassa.


 * Lopuksi vakavampi asia: Yhdysvaltain Onnettomuustutkintalautakunnan (NTSB) mukaan lento-onnettomuudesta on tilastollisesti todennäköisempää selvitä hengissä istumalla koneen takaosassa.

Aiheeseen liittyviä sivustoja

 * SeatExpert
 * SeatGuru
 * Seatmaestro

Ennen lähtöä
Pakkaa mukaan vain tavaroita, joita tarvitset matkalla. Älä ota mukaasi suuria tavaramääriä vain huvin vuoksi – niitä on hankala kantaa ja kuljettaa, niistä voi joutua maksamaan ylimääräistä ja turvatarkastuksessakin niistä voi koitua ongelmia.

Usein lennolle saa tuoda omat eväät mukaan, ja näin kannattaakin tehdä, jos ruoasta joutuu maksamaan koneessa. Muista kuitenkin, että täytettyjä pulloja ei saa viedä turvatarkastuksen läpi.

Katso myös pakkauslistaa.

Lentoasemalla
Lentoasemalle kannattaa tulla ajoissa, vähintään tuntia ennen maan sisäistä lentoa ja kaksi tuntia ennen kansainvälistä lentoa. Varsinkin suurilla lentoasemilla voi olla todella pitkiä jonoja sekä lähtöselvitystiskille että turvatarkastukseen.

Jos epäilet että olet myöhästymässä koneesta, ota heti yhteys lentoyhtiön henkilökuntaan.

Lähtöselvitys
Lähtöselvityksen voi tehdä ennen lähtöä tai lentoasemalla. Jos sinulla ei ole ruumaan meneviä laukkuja, ja olet tulostanut boarding passin, voit mennä suoraan turvatarkastukseen. Poista laukuista vanhat laput ennen kun jätät ne tiskille. Jos teet lähtöselvityksen tiskillä, sinun on esitettävä passisi.

Joillakin lentoasemilla frequent flyer -kanta-asiakasohjelmien jäsenille on oma jono lähtöselvitystiskillä ja turvatarkastuksessa.

Odotussalit
Suurimmilla lentokentillä on erillisiä odotussaleja (ns. loungeja), jossa ensimmäisen luokan matkustajat ja lentoyhtiön kanta-asiakkaat pääsevät nauttimaan kahvia ja lukemaan sanomalehtiä ilmaiseksi odottaessaan lähtöä. Niihin pääsee myös tavallinen matkustaja pienestä lisämaksusta.

Lentokoneeseen nousu
Lentokoneeseen noustaan portilta useimmiten 15–20 minuuttia ennen lähtöä. Tavallisesti jonoon mennään, kun virkailija portilla ilmoittaa portin aukeavan. Jos lennolla on pyörätuolimatkustajia, he menevät koneeseen ensimmäisinä. Joissakin tapauksissa ensimmäisen luokan matkustajat pääsevät ensimmäisinä koneeseen. Yhdysvalloissa matkustajat jaetaan ryhmiin istumapaikan mukaan, ja takaosassa istuvat pääsevät koneeseen ensin. Näin takaosassa istuvien ei tarvitse odottaa, kun etuosan matkailijat järjestävät matkatavaroitaan käytävällä.

Erikoisruokavaliot
Suurimmilla lentoyhtiöillä on tavallisesti ruokavaihtoehtoja allergikoille, kasvissyöjille, eri uskontokunnille jne. Ilmoita viimeistään 24 tuntia ennen lentoa, jos sinulla on erityistoiveita.

Aikaerorasitus
Aikaerorasitus eli jet lag on väsymystä, jota matkailija kokee matkustaessaan pitkiä matkoja länteen tai itään. Kun siirtyy aikavyöhykkeeltä toiselle, kehon ja ympäristön kellojen välillä on aikaero. Aikaerorasituksen huomaa yleensä, kun lähtöaseman ja määränpään välissä on pari-kolme tuntia tai enemmän. Yleensä itään päin matkustaessa väsyy helpommin.

Ennen pitkää matkaa kannattaa nukkua hyvät yöunet, ja lisäksi kannattaa nukkua koneessa. Ensimmäiset pari päivää kannattaa ottaa hieman rauhallisemmin, mutta nukkua silti vain yöllä, jotta keho sopeutuu uuteen aikaan.

Matkatavarat
Tarkista lentoyhtiöltä, miten paljon matkatavaraa saat tuoda mukaasi lentokoneeseen. Liikelentokone ei ole sopiva liikenneväline valtavien matkatavaramäärien kuljettamiseen. Jos matkatavaroissasi on "ylipainoa" (yleinen raja ruumaan meneville matkatavaroille on 20 kg/henkilö), siitä voi joutua maksamaan melkoisesti. Jos sinulla on oikein paljon matkatavaraa, harkitse lentorahtia tai jopa tavaroiden lähettämistä junalla tai meritse.

Veritulppia jaloissa
Pitkillä lentomatkoilla joutuu istumaan paikallaan tuntikausia, ja etenkin ikäihmisillä ja sydänpotilailla verta voi kerääntyä jalkoihin. Veritulppien välttämiseksi kannattaa:


 * Nousta kävelemään pienelle lenkille käytävässä joka toinen tunti.


 * Valita käytävän viereinen istuin, josta pääsee helpommin liikkumaan.


 * Juoda vettä tai muuta alkoholitonta ja kofeiinitonta juomaa.

Lentäminen lasten kanssa
Lapset turhautuvat paikallaan istumisesta lentokoneessa ja kentällä ilman mitään tekemistä. Tässä joitakin vinkkejä, jotta matka olisi lapsellekin mukava kokemus:


 * Tuo mukaan kannettava DVD-soitin tai muu laite, jolla voi katsoa elokuvia, tai kirjoja.
 * Pidä mukana jotain naposteltavaa lennon aikana – lentoruoka ei aina maistu edes aikuisille. Kurkkupastillit nousun ja laskun aikana vähentävät korvakipua.
 * Anna lapselle ikkunapaikka – lentoasemalla ja ilmassa on paljon nähtävää.

Jos matkustat alle kolmivuotiaan kanssa, kysy pikkulapsille tarkoitettua istuinta, jossa lapsi voi istua turvallisesti (vastaavaa kuin autoissa). Kysy myös henkilökunnalta, olisiko lentokoneessa lapselle tarkoitettua happinaamaria siltä varalta, että matkustamon paine laskee.

Varaudu myös siihen, että lento myöhästyy, ja varmista että sinulla on lapsellesi riittävästi vaatteita, ruokaa, tekemistä jne. Reisen mit dem Flugzeug Tips for flying 飛行機旅行のコツ